בפרויקט המיפוי בחנו את התלכס: לא רק מיהם האנשים שמבקשים את קולכם ומהו הרקורד שלהם, בכנסת או מחוצה לה, אלא גם העטיפה: למי הם מחוברים, ובכספם של אילו תורמים נעזרו בדרכם לקריירה פוליטית
למי תצביעו בבחירות הקרובות? ייתכן שעדיין אינכם בטוחים בתשובה. שכמו רבים אחרים את ההחלטה הסופית, למגינת לבם של סוקרי ישראל, תקבלו בדקה ה־90. לכן, השאלה המעניינת איננה דווקא "למי?" כי אם "למה בסוף דווקא בחרתם אותם?״ האם החלטתכם תושפע מהמסורת הנהוגה במשפחתכם? מהערכה שאתם רוחשים לראש רשימה מסוימת? מסך המסרים שיצליחו להבקיע את חומות ההגנה שלכם בחודשים שלפני הבחירות? ואולי מתמהיל של כל הגורמים הללו גם יחד? אלה מביניכם שמעורים יותר יתחבטו אולי בשאלה, בהתאם למעשיהם של הנבחרים בכנסת היוצאת: עד כמה היו נוכחים במשכן; האם פרסמו הצהרות הון ואם כן, מה היה תוכנן; ובאיזה אופן הצביעו בסוגיות הקרובות ללבכם. אין ספק שבחירה כזו — מהראש במקום מהבטן — היא המעשה הנבון שיכול אזרח לעשות. נתונים קרים הרי משמעותיים הרבה יותר מהבטחות יפות — שמתרוקנות מתוכן למחרת יום הבחירות. בחירה כזאת תגרע מהסיכוי שתתאכזבו מאלו שרכבו על הקול שלכם הישר אל קריית הממשלה.  בפרויקט לקחנו את העיקרון הזה שלב נוסף קדימה, ומשתדלים לפרט גם את התכלס: לא רק מיהם האנשים שמבקשים את קולכם ומהו הרקורד שלהם, בכנסת או מחוצה לה, אלא גם העטיפה: למי הם מחוברים, ובכספם של אילו תורמים נעזרו בדרכם לקריירה פוליטית. מדוע? מפני שבבחירות הקרובות קולותיכן וקולותיכם יכניסו לכנסת לא רק רשימה, אלא חטיבה שלמה. ביחד עם הח״כים שבהם תבחרו, תנפיקו אישורי כניסה למעגל ההשפעה החשוב ביותר במדינה לאלפי אנשי עסקים, ראשי עמותות, שרים לשעבר, רבנים ושאר לוחשי סתרים. הקולות שלכם יעניקו הגנה למגזרים מסוימים, ונגישות לליבת השלטון ללקוחותיהם של עשרות יחצ״נים ולוביסטים מקורבים. אתם הולכים להזריק לתוך מרכז העצבים של מדינת ישראל עשרות פרשיות שחיתות ותיקים פתוחים או סגורים המלווים את הח״כים מהרשימה שלכם, ואינספור אינטרסים כלכליים וחברתיים — חלקם רחוקים מעין הציבור, ואחרים פחות. הפרויקט שלפניכם שואף לקלף מהמועמדים את האמירות, הסטטוסים והסרטונים. הוא אולי יומרני, וייתכן שאינו מקיף מספיק, אך הוא בהחלט מסמל דף בחוזה חדש שצריך להיפתח בין הציבור לנציגיו, המתיימרים לעבוד למענו ולקדם את האינטרס הציבורי הרחב ביותר לפני כל אינטרס אישי אחר. בדף המבוא של החוזה החדש הזה יצוין כי בידיהם של חברי הכנסת מופקדת עוצמה גדולה מכדי שניתן יהיה להמשיך ולהתיר להם לפעול בעלטה, ושמי מהם שימשיך להתנגד לשקיפות — יעודד שחיתות.  בזמן העבודה על הפרויקט הבנו גם את חשיבות המטען שהנבחרים מביאים עמם לכנסת ולעבודתם הציבורית. כאשר בוחנים מקרוב את המועמדים, רואים שרבים מהם יתקשו לממש את מה שהם מבטיחים כעת, כאשר הם מחזרים אחרי מצביעים. חלקם מחוברים לאצולות הכוח ולמגזרים מנוונים ומשמידי ערך, ויידרשו לצאת למלחמות נגד חבריהם הקרובים כדי לממש הבטחה לרפורמה בבנקאות או בענף הגז; אחרים, למשל אלה שמבטיחים להוריד את מחירי הדיור, עלולים להיפגע אישית אם יקיימו את הבטחתם; ולא מעט מהם הם מיליונרים, וייאלצו לוותר על רמת החיים שהורגלו בה אם אכן יפעלו להגבלת שכר הח״כים. אגב, במבט רוחבי על רשימת המועמדים, ניתן לראות על נקלה כי הוותיקים שבח״כים — במיוחד אלה החברים במפלגות שלטון — הם בעלי קשרים רבים יותר במגזר העסקי. ככל שהוותק מצטבר, כך הולכת ומתעבה רשימת המכרים.  כמובן שאי אפשר ולא צריך לבתק את הקשרים האלו. נבחרי ציבור נוחתים בכנסת כשהם מלווים במקורבים ובהטבות ונכסים שקיבלו מבעוד מועד. מה שאפשר לעשות הוא לפרסם כמה שיותר מידע אודות כמה שיותר מהם — לא רק למען השקיפות, אלא גם כהצהרה חד־משמעית: יש בכך עניין לציבור. הוצאה לאור של קשרים, נכסים ומהלכים שביצעו הנבחרים לא רק תגביר את מידת האמון שרוחש הציבור לכנסת, אלא גם תשחרר את חברי הכנסת עצמם מהמחויבויות האישיות, שכן הם, מקורביהם ומיטיביהם יבינו שאין להם ברירה אלא להתחשב באינטרס הרחב ביותר ולהישמר מניגוד עניינים, קטן ככל שיהיה. חילקנו לכל סיעה את מספר המושבים שמעניקים לו ממוצע סקרי הבחירות בתאריך 26 לינואר 2015. דיברנו עם מקורביהם של חברי הכנסת, עוזריהם הקרובים והרחוקים ולעיתים אף עם המועמדים עצמם. בחנו את הנוכחות שלהם לפי נתוני ׳כנסת פתוחה׳ והשתתפויותיהם בדיוני הוועדות. חיפשנו אותם בדו״חות ופרסומים קודמים. את התורמים שלפנו מהאתר (הלא ידידותי להחריד) של מבקר המדינה – בו המועמדים מעדכנים את שמות אלו שתדלקו את חשבון הפריימריז שלהם. בנוסף הפננו לכולם שאלה זהה: ביקשנו לדעת היכן הם גרים ואלו נכסי נדל"ן נמצאים בבעלותם. מהתחקיר עולה שהחוזה החדש כבר החל להיכתב.58% מהוותיקים ולא פחות מ-62% מהחדשים הסכימו לחשוף הון/נדל״ן. זה עדיין קצה הקרחון, אבל מנגד, גם חסר תקדים. מספר גדול יחסית של חברי כנסת פוטנציאליים מבינים היום את חשיבות השקיפות. פרסום זה יאפשר להם, למשל, לפעול בצורה נקייה יותר בבואם להכריע את גורל שוק הדיור הרותח, שמחיריו מדירים שינה מתושבי ישראל. חלקם חשפו את מקורביהם, ואצל אחרים היינו צריכים לקשור את הנקודות לבד. סמנו את המטרות שלדעתכם השלטון חייב להיאבק למענן, ואז חפשו את המפלגה שחבריה יוכלו לנצח לדעתכם במאבקים האלו, בהתאם למידע המובא בפניכם. סייעה בתחקיר ובעיבוי רשימות המקורבים שיתווספו בקרוב לאקסל: רז חיה בן הרוש תודות מקרב לב למתנדבים שסייעו בהרמת הפרויקט:  גל איציק, דרור ישראל. אסיף גיל, מיכל שילאור, פבלו קאל. אביטל, יזמת חברתית דן פאר (אזרח שאכפת לו), קרן פרדו-רוקואס והמיידענית עמליה עזר. נדב מכבי, יוגב שרביט, אסף דוד, אורן אביטל, גיא עשירי וסטודיו "נרטיב" 